《后苦热行》
明代·孙承恩

昨日苦热欲发狂，袒跣大叫无遁藏，火云照夜星耀芒。

今日不可更禁当，低垂郁蒸气如结，肌肤屡搔成痏疮。

蕲竹八尺琉璃光，欲眠先看汗流浆，炎熇蕴隆遮日黄。

松枝柏叶凝不动，长箑勤挥那得凉。四时平分乃恒理，阴阳二气翕以张。

千古万古胡不尔，岂独此日为予殃。情随事变弗自觉，忧喜苦乐态失常。

翻思冱寒冻欲僵，恨不置身火与汤。

作者简介：（1485—1565）松江华亭人，字贞父(甫)，号毅斋。孙衍子。正德六年进士。授编修，历官礼部尚书，兼掌詹事府。嘉靖三十二年斋宫设醮，以不肯遵旨穿道士服，罢职归。文章深厚尔雅。工书善画，尤擅人物。有《历代圣贤像赞》、《让溪堂草稿》、《鉴古韵语》。